記九月二十六夜夢
作者：陸游
朝代：宋

paragraphs: 海山萬峰鬱参差，宫殿揷水蟠蛟螭。
碧桃千樹自開落，飛橋架空來者誰。
桐枝高聳棲丹鳳，蓮葉半展巢金龜。
和風微度寶筝響，永日徐轉簾陰移。
西廂恍記舊逰處，素壁好在尋春詩。
當年意氣不少譲，跌宕醉墨紛淋漓。
宿酲未觧字猶濕，人間歲月浩莫推。
嘆驚撫几忽夢斷，海濶天遠難重期。